**Bolyki László előadása a bátoságról a Mária Rádió imareggelijén (2024.10.21)**

A bátorság, ez tényleg egy nagyon jó téma, nagyon jó felvetés, és örültem ennek a meghívásnak, és köszönöm szépen a bizalmat. Jó itt lenni, akkor már maradjunk a tegezésnél, hogyha így indult el, hogyha valakinek ez nem jó, akkor utána lemagázom kétszer.

Ahhoz, hogy megnézzük, hogy mit jelent a Szentírás szerint a bátorság, ahhoz egy kicsit érdemes megnézni, hogy mennyire elvált a fogalom jelentése az eredetitől. Vannak ilyen szavaink, amiknek a jelentése, úgy szoktam mondani, hogy „elkárhozott”. És meg kell menteni, meg kell váltani. És a bátorság is egy kicsit ilyen.

Gondoljatok a szeretet szóra, hogy mit jelent a szeretet a Szentírás szerint, mit jelent a romantika szerint? Egy pszichés meteorológiai jelenség, ami jön, elborít, és akkor, mint a gyors vonat, elgázol, és nincs mit tenni, és akkor vagy eredeti, hogyha dől minden fal és minden konvenció, de te akkor kifejezed magad, megéled ezt a szenvedélyt. És akkor ifjú Werther fejbe lövi magát, de ez nagy királyság. De nem az, ez idiótaság. De mégis valami ilyesmi lett a szerelem, a szeretet a romantikában. A posztmodernben meg mi lett? Love is love. Semmi. Tehát idéző jelbe tette önmagát, és ez, hogy love is love, ez valami ilyesmi lett, hogy mindenki szabadon és gátlástalanul élje meg a genitális örömöket. Tehát nagyon-nagyon messze jutottunk onnan, hogy Isten a szeretet, hogy a golgotai kereszt a szeretet végső kifejezése, hogy önmagát adja, hogy valaki önmagát adja másokért. Ugyanígy a bátorság is.

Én úgy látom, hogy egy ilyen ma, ami a terápiás kultúránk van, ahol nagyon másképp gondolunk az emberre, mint a Szentírás, ez egy ilyen szimpatikus, kicsit ritka, ilyen fakultatív erény. Nem baj, ha valaki bátor, de igazából az is rendben van, ha nem. Sőt, kifejezetten szimpatikus vagy, hogyha nem vagy bátor. Ha bevallod, hogy nem vagy az. Az olyan eredeti. Fölvállalod a gyengeségedet. Hát ez mennyire jó. És valahol tiszteljük a bátorságot, de nem gondoljuk nagy bajnak, hogyha nem. Mert legalább nem vagy képmutató, elmondtad, hogy ez a te gyengeséged. Olyan emberi. És bizonyos szempontból tényleg az. De a Biblia teljesen másképpen beszél a bátorságról.

Ezt akkor tudjuk leginkább megérteni, hogyha arra gondolunk, hogy mi az ellenpárja. A gyávaság. A bátorságnak a gyávaság az ellenpárja. A gyávaság pedig, – az az igazság, hogy néha a Biblia fordításokban egy kicsit el van gyönyörítve a dolog. Mert a gyávaság viszont nagyon ronda szó. Az egy ronda szó. Amikor Jézus – a Márk evangéliuma 4. fejezetében olvashatunk róla – lecsendesíti a tengert. Na, az egy ilyen paradigma-szerű dolog, hogy jön a vihar, ott vannak a tengeren, egy hajóban. Jézus csicsikál, ő édesen alszik. Ez is kérdéseket vet föl, de nekem nagyon tetszik. És az történik, hogy jön a vihar, és a víz elkezd bejönni a hajóba. Ami egyre nagyobb félelemmel tölti meg a tanítványoknak a szívét. Tehát olyan, mintha a hajó egy ilyen szimbólum lenne, minél több víz van a hajóban, annál több félelem van a szívükben. És valahol azért az életünk is ilyen. Az életünk hajója is ilyen. Jön a vihar, eleve egy veszélyes közegben vagyunk, egy tengeren, és a hajó az a biztonságunk, az tart. És elkezd megtelni vízzel. És ahogy telik vízzel, az életünk is megtelik félelemmel. A szívünk megtelik félelemmel, és akkor a végén fölkiáltanak, teljesen idegesek lesznek, hogy mit képzel Jézus, hogy alszik, hogy „nem törődsz azzal, hogy elveszünk?” Itt látszik, hogy a realitás érzéket, hogy veszi el a félelem, a rettegés. Pont Jézusnak vágják a fejéhez, hogy nem törődsz azzal, hogy elveszünk.

Azért jött el, hogy el ne vesszünk, hanem örök életünk legyen. Azért hagyta ott a menny dicsőségét, azért vette le a királyi palástot, azért lett egy kisbabává, azért nőtt föl, azért foglalkozik igen korlátolt, hozzánk hasonlóan igen korlátolt tanítványokkal, emberekkel, aztán hagyja, hogy leköpjék, meggyalázzák, hamis tanúk megvádolják, és végül kínhalált hal azért, hogy el ne vesszünk, hanem örök életünk legyen, és akkor tőle kérdezik, hogy nem törődsz azzal, hogy elveszünk. És talán emlékeztek, amikor Jézus fölkel, ott a vihar, ott a rettegő tanítványi közösség, ott ez az, egyébként igen pofátlan, kérdés, és ő ilyen teljes nyugalommal, még mielőtt lecsendesítené a tengert, még egy kicsit lelki-gondozza őket, tehát tényleg épp csak egy teát nem főz, miközben mindenki ott a halálfélelemtől retteg. Azt mondja nekik, hogy miért vagytok ilyen gyávák. Úgy szokott lenni, hogy kicsiny hitűek. De itt az van, hogy gyávák.

Miért van, hogy nincs hitetek? És itt látjuk, hogy miközben a bátorságnak az ellenpárja a gyávaság, közben a hit is megjelenik. A gyávaság kizárja a hitet. És ezért van az, hogy a Szentírásban a gyávaság egy súlyos bűn. És itt értjük meg a bátorság jelentőségét. A gyávaság egy nagyon súlyos bűn. A Jelenések 21-ben azt mondja, hogy aki győz, örökségül nyer mindent, és annak Istene leszek, és az fiam lesz nekem. A gyáváknak pedig és hitetleneknek és utálatosoknak és gyilkosoknak és paráznáknak – micsoda társaságban van a gyávaság! – azoknak nem lesz része az örök életben.

De miért ilyen kemény? És én ezzel próbálom nektek most a bátorságnak a jelentőségét megvillantani. A gyávaság, ahogy Ancsel Éva mondta, az a behódolás a félelemnek. És hogyha behódolunk a félelemnek, az a bűn forrása, a nem cselekvés bűnének a forrása. Most akik itt vagytok, vezetők vagytok, és tudjátok, hogy mit jelent cselekedni. Milyen hallatlanul fontos, milyen felelősségteljes dolog. De nagyon sokszor úgy gondolunk a bűnre, mint valami rossznak a megtevése. Ha hazudunk, az bűn. Ha paráználkodunk, az bűn. Bálványimádás, az bűn. Lopunk, az bűn. De a nem cselekvés bűne, ami mögött a gyávaság van, az ugyanoda van besorolva a Szentírásnál. Én úgy fogalmaznám meg, hogy a gyávaság az olyan, mint a magas vérnyomás. Nem fáj, nem látszik, nem ítél el senki. Nem vágja a fejedhez, senki nem is bünteti. Viszont öregkorban nagyon nagy baj van vele. Tehát amikor megöregszünk, a magas vérnyomás az azért baj, mert akkor viszont már a rendszer túl nagy terhelést kapott, és akkor a pici problémák miatt is óriási bajunk lehet. A gyávaság ugyanilyen. Öregkorban fáj a legjobban. Miért? Mert mi mindent hagytam ki. A nem cselekvés, mondják ilyen hospice-ben dolgozók, hogy nagyon sokan erről beszélnek. Nem azt bánják igazán, amit megtettek, de nem kellett volna, mert ezt le lehet rendezni. De hogy rendezed le azt, amit soha nem tettél meg? És az utolsó ítéletkor Jézus és az emberek közt lesz egy ilyen párbeszéd, hogy velem nem tettétek meg. Azt velem nem tettétek meg. Ha eggyel a legkisebbek közül… – ezt velem nem tettétek meg. És akkor azt mondják ott az evangéliumban, hogy de mikor? Mikor volt ez, hogy nem tettük meg? És akkor Jézus elmondja, ekkor és ekkor és ekkor, és a fejünkhöz kapunk. Ez a nem cselekvés bűne. És erre mondom, hogy olyan, mint a magas vérnyomás, nem fáj. Mert, ha a bal fölső hatos, begyullad ..., akkor jó, egy ideig nem mész el, de mikor már kevesebb fájdalom, hogy betúrnak a szádba a tűvel meg fogóval, mint az, ami van, akkor már el fogsz menni. De a magas vérnyomás nem ilyen. És a gyávaság is ilyen bűn. Mert, ha paráználkodsz, szét fogja verni a házasságodat. Ha lopsz, akkor le fogsz bukni. De ha gyáva vagy, nem lesz semmi baj.

Még szimpatikus vagy, szimpatikus is vagy a terápiás kultúránkban, de Isten előtt nem. És ezért nagyon fontos ezt látni. A bátorság annyira alapvető, hogy szinte nem fogtok találni a Szentírásban olyan embert, akinek ne úgy kezdte volna Isten, mikor belép az életébe, hogy ne félj. Ilyen fontos. Illetve azt is látnunk kell, hogy Isten nem ítél el azért, ha nem vagyunk bátrak. Tehát Isten előtt, ez nem kínos vagy ciki. Ő tudja, hogy ez van. De mindig azzal kezdi, hogy ne félj, Ábrám, ne félj, Mózes, ne félj, Józsué, ne félj, Gedeon, ne félj, Zakariás, Mária, ne félj, József, ne féljetek, pásztorok, és lehetne sorolni, ne félj, te kicsiny nyáj. Ez egy nagyon fontos dolog.

Miért bűn a gyávaság, és miért óriási, hallatlan jelentőségű a bátorság? Mert a gyávaság az Isten személye iránti és Igéje iránti tisztelet hiánya. Hát miért mondta azt Jézus, hogy kicsiny hitűek vagytok? Hát mert nekik tudni kellett volna, hogy a Messiás az nem fog megfulladni. Tehát ha a hajóban van a Messiás, akkor az a hajó nem fog elsüllyedni. Egy realitás vesztés. Nem számoltak azzal, hogy ő a Messiás. Nem számoltak vele. És nekem, őszintén szóval, nagyon sok krízisben az életemben ez egy alap. Én hozottsági, hogy mondjam, alaplapra szerelve nem vagyok egy bátor ember. Tehát a rendszer-szoftverem nem úgy lett telepítve.

De Isten igéjéből bátorságot nyerek. És nekem ez mindig eszembe jut. Az én életem hajójában ott van Jézus. És most alszik is, mert úgy látom nem nyilvánul meg. Úgy látom nem tesz semmit. Tudom, hogy nem fogok elsüllyedni. Mert ő nem süllyed el. Ő nem fog elsüllyedni. Tehát tulajdonképpen a bátorságom az nem is az én jellemerősségem. Hanem a bátorságom az a Krisztusba kapaszkodás. Igazából az ő ereje az én bátorságom. Nem az én, hogy is mondjam, kigyúrt jellemem.Hanem egyszerűen egy realitás, hogy itt van. És amikor azt nézem a Szentírásban, hogy mindig ez van, hogy ne félj, mert nem lesz semmi baj, nem azt mondja. Ne félj, mert én veled vagyok, azt mondja.

Nekünk jobb lenne egy olyan, hogy ne félj, mert nem lesz semmi baj. Ne félj, a vállalkozásod nem megy tönkre, nem ezt mondja. Lehet, hogy tönkre megy, ugyanis. Hanem azt mondja, hogy én veled vagyok. És ha lesz egy krízis az életedben vagy a vállalkozásodban, vagy bárhol, a házasságodban, abból én jót fogok kihozni. Ezért ne félj. Olvastam egy ilyen mondást, nekem nagyon tetszik, hogy ahhoz, hogy képes legyél lecsendesíteni a tengert, előbb meg kell tanulnod aludni a viharban. Ez volt Jézus. Ő tudott aludni a viharban. És ez egy óriási dolog, ez egy óriási bátorság. Szóval a bátorság nem azt jelenti, hogy nem félsz. Mert mindenki fél. Még Jézus is szorongott. Még Jézusnak is nehéz volt a Gecsemáni kertben. Hanem azt jelenti, hogy a félelmeid és a kétségeid ellenére mégis cselekszel. Mégis megteszed. Amikor az ember gyáva, nincs bátorsága, akkor kimarad Isten munkájából.

Mózes V. könyvében van a hadviselési törvény, ott azt mondja Isten igéje, hogy ha háborúba vonulnak, akkor meg kell kérdezni a csata előtt, hogy van-e itt olyan férfi, aki félénk és lágy szívű. Ez azt jelenti, hogy gyáva. Az menjen haza. Gedeon ezt érvényesítette mielőtt megküzdött Midiánnal. Megkérdezte a 30.000-es tömegtől, hogy van-e itt olyan, aki fél. Hát 20.000-en hazamentek. Ő a hadviselési törvény alapján járt el. Miért? És még mondja is. Azért menjen haza a házába, hogy testvérei szíve úgy meg ne olvadjon, mint az övé. Mert a gyávaság ragályos.

Amikor félünk, ez nem baj. Erről volt szó. A vészhelyzet idején nem akkor válsz gyávává, hogyha a nadrágod tele van, hanem hogyha a szíved üres. Ez egy nagyon nagy különbség. Nem az a baj, hogy félsz, nem az a baj, hogy félünk, hanem hogy a szívemben aztán nincs ott az a reakció, hogy de hát ki van én velem? Ki az, aki velem van? És hogy gondolhatunk arra, hogy el fog süllyedni a csónak? A gyávaság egyszerűen gyakorlati ateizmus. A mindennapi ateizmus.

Számolok a veszéllyel, de nem számolok Jézussal és Isten ígéreteivel. A bátorság pedig az, hogy számolok a veszéllyel, tele van a nadrágom, mert nem én vagyok Chuck Norris, és fölmérem a helyzet súlyát, hogy nem jó ott hánykolódni, és bizonytalan minden, de számolok vele. És ha számolok vele, ez már a bátorság, annak a forrása. És ezért van az, hogy a bátorság az Isten munkájában való részvétel alapfeltétele.

Valaki egyszer úgy fogalmazta, hogy a hitet merni kell, és ez nekem nagyon tetszik. A hitet merni kell. Úgy érti, hogy merni, hogy bátornak kell lenni. A hithez bátorság kell. Volt egy kérdés fölírva, hogy lehet-e tanulni a hitet. Hát persze. Tulajdonképpen a hit, és a bátorság a hitben az Isten iskolájában az óvodai előkészítő. Ugyanis nem tudom hányan mentetek át, nekem négy gyermekem van, az óvodai beszoktatás az egy elég kemény dolog. Miért? Mert háromévesen elviszem a gyerekemet az oviba, és amikor elmegyek onnan, akkor ő, mivel még a Pizsé (?) szóhasználatával élve neki nincs meg a tárgyállandóság, azt hiszi, hogy apa nincs többé. Tehát nincs meg a tárgyállandóság tudata, hogy attól, hogy nem látom, még van. Ez nincs meg a gyerekben. És úgy szokja meg, hogy mikor először elviszem, és akkor végigüvölti az egész délelőttöt, másodszor már csak tízóraiig üvölt, harmadszorra meg, mit tudom én, elmegyek és még húsz perc, és így tovább. És akkor egyszer csak arra megyek, hogy beszoktatták. Miért? Mert tudja, hogy apa visszajön. Nincs itt, de visszajön. Tudom, nem hagy itt. Nem leszek még itt éjjel is, és az ovimanó nem jön, és nem lesz semmi baj. Mert a gyerek ilyen. És ez a tárgyállandóság az életünkben, hogy itt van Jézus, nem látom, alszik, nem tudom, mi csinál. De tudom, hogy van. És megtanuljuk. Az a hit, hogy megtanuljuk, hogy ő van. Ez tesz igazából minket bátorrá.

A hit, az a komfortzónán kívül kezdődik. A hajón belül nem tudsz hinni. És mégis, legtöbbször azzal töltjük az egész életünket, hogy minél csinosabb legyen a hajónk. Minél szuperebb hajónk legyen. Ha lehet, akkor csónakból legyen egy hajó, ha lehet, akkor hajóból jacht. Miért? Hát mert akkor kényelmesebb a hajó. Csak Jézus meg azt mondja, hogy lépjél ki belőle. Na most, amikor kilépsz a hajóból, akkor mindegy, hogy egy csónakból vagy egy jachtból léptél ki. Ugyanolyan borzalmas a víz. Ugyanolyan veszélyes. Életveszélyes. Mert kint vagy a komfortzónádból. De a biztonsági játékosoknak Isten nem jelenti ki magát. Nem azért, mert jaj, ez csúnya dolog, és nem jutalmazlak meg. Hanem – szokták is mondani – a hit az egy ugrás.

Tehát a hit az olyan, mint a vízre lépés. A hit az olyan, mint az ejtőernyős ugrás. De mi kell az ejtőernyős ugráshoz? Mélység. Az meg para. Lenézel és egy kilométer, és nincs szárnyad. Egy valami van, egy ígéret, hogy ki fog nyílni az ernyő. És te nem placcsansz bele a földbe. 250 kilométer per órával. De ezt el kell hinned. De mit csinálunk? És most nem titeket cikizlek, magamat. Mit csinálunk? Hát, Uram, én hiszek, persze, de ne onnan föntről kelljen ugrani. Itt a sámli. Hadd ugorjak innen. Minden erről szól a civilizációnkban. Minden legyen biztonságos. Függönylégzsák – minimum a kocsiban. Biztosítást kötünk mindenre. Biztosítást kötünk a biztosításra. Mindenre. Ez nem baj, nem azt mondtam, hogy ne legyen airbag a kocsitokban, csak mondom, hogy ilyen a kultúránk, de nekünk a Bibliából tudni kell, hogy a sámliról nem tud kinyílni az ernyő. Nem bünti, – fizika. Még a templom tetejéről sem. Nem nyílik ki. Ha nincs mélység, nem nyílik ki.

A bátorság azt jelenti, hogy számolok Istennel, és a félelmeim ellenére cselekszem. Ezt tanulni lehet, sőt, ez a legfontosabb, Isten legfontosabb üzenete mindig, a belépő szint, hogy ne félj, ne félj, ne féljetek. Igen, össze-vissza van a világ, igen, minden bizonytalan, de ne féljetek.